Henriette Kjær (KF), 2007-05-22:
Jamen der er jo altså nogle, der er rejst frivilligt hjem.
Det håber jeg da hr. Troels Ravn vil medgive.
Og der er også nogle, der fra Storbritannien er rejst frivilligt hjem; der er faktisk en del, der er rejst tilbage også til noget af det, man kalder brændpunkter i Irak.
Derfor undrer det mig, at hr. Troels Ravn fuldstændig afviser muligheden af, at der faktisk skulle være nogle, der kan se det fornuftige i at rejse hjem og bygge en tilværelse op i deres tidligere hjemland, og det synes jeg hr. Troels Ravn bliver nødt til at uddybe, så vi kan få Socialdemokraternes klare holdning til, om det er helt uforsvarligt, at nogen rejser frivilligt hjem.
Og det synes jeg ikke er useriøst at bede om et svar på, for det sker sådan set måned for måned, at der er nogen, der frivilligt rejser hjem.
men som ikke vil rejse hjem.
Mange af dem har efterhånden siddet der i mange år, og situationen er i længden uholdbar for dem selv og deres familier.
I Det Konservative Folkeparti mener vi ikke, at de afviste asylansøgere skal have ophold i Danmark.
Det må aldrig blive sådan, at man ved at trodse reglerne belønnes, i dette tilfælde f.eks. med en opholdstilladelse.
De, der har fulgt reglerne, må føle sig voldsomt snydt, hvis det skulle blive tilfældet.
Men vi Konservative mener, at de mennesker, der er i Danmark, skal have nogle ordentlige tilbud, så de har mulighed for at komme videre i deres liv.
Vi mener, det er utrolig vigtigt, at de får ressourcer og overskud til at indstille sig på et liv i deres oprindelige hjemland, som de skal tilbage til før eller siden.
Mange af de mennesker, der har siddet længe i asylcentrene, er blevet passive, har mistet troen på sig selv og har svært ved at se, hvordan de nogen sinde skal kunne skabe sig et liv i det land, som de er flygtet fra.
Men mange af de afviste asylansøgere besidder jo også en masse kompetencer, som skal bruges aktivt, når de skal skabe sig en ny tilværelse.
Det her forslag lægger op til, at hver enkelt person skal igennem en afklaring af deres kompetencer.
Her skal man så se, hvilken baggrund de har rent uddannelsesmæssigt, erhvervsmæssigt osv., og ud fra de oplysninger skal der så tilrettelægges en opkvalificering.
For nogles vedkommende vil det være oplagt at bygge videre på den eventuelle uddannelse, de har, eller det håndværk, de kan.
For andre uden uddannelse vil det være relevant at se på, hvilke jobmuligheder der er i hjemlandet, og så tilrettelægge et forløb, der giver chancer for job der.
Man kan i forløbet være i praktik, så ens færdigheder prøves af.
Ud over det med opkvalificeringen er der med forslaget her også mulighed for at få et kontant beløb med sig hjem.
Der er også mulighed for at få huslejetilskud på 15.000 kr., og efterfølgende efter 6 måneder i hjemlandet vil man modtage endnu et kontant beløb.
Vi Konservative synes, at det er en meget god løsning på den situation, som en række afviste asylansøgere befinder sig i.
Det bliver nu muligt for dem at få et nyt perspektiv på deres situation, og de får kompetencer og ressourcer til at påbegynde hverdagen i deres hjemland.
Vi synes faktisk, at den model med uddannelse og et kontant beløb som hjælp til etablering er så god, at vi også har ønsket den tilbudt til andre grupper end irakere.
Irakerne er jo den største gruppe af de afviste asylansøgere, og det er meget relevant at gøre noget lige præcis for netop den gruppe.
Da Danmark har mange genopbygningsaktiviteter i Irak, vil ordningen nemt kunne gennemføres der.
Så af praktiske årsager starter ordningen i Irak, men efterfølgende er det vigtigt, at vi får andre med på ordningen, og derfor er den også lavet ud fra en række objektive kriterier, så det ikke kun er irakerne, der får gavn af det her.
Det giver mulighed for at få hjælp til at begynde en ny tilværelse, så man kan se, at der er et andet liv end at sidde i et dansk asylcenter, og vi er meget glade for det her lovforslag, derfor kan vi også støtte det fuldt ud uden forbehold.